Il-Kap tal-Oppożizzjoni u tal-Partit Nazzjonalista, Bernard Grech, qal li hu essenzjali l-għarfien għaliex it-turisti m'humiex jiġu Malta u jekk din hix problema ta' tluq jew ta' wasla minħabba r-restrizzjonijiet tal-pandemija. F'laqgħa mal-Assoċjazzjoni tal-Lukandi u r-Ristoranti, l-MHRA, Dr Grech qal li fl-isfond ta' dik li sejjaħ bħala kriżi fit-turiżmu, hu importanti li dawk kollha b'interess fis-settur jaħdmu għal għan komuni għax l-industrija turistika hija kruċjali għall-ekonomija. Ir-rappreżentati tal-MHRA ppreżentaw lill-Partit Nazzjonalista dokument bil-proposti tagħhom għall-budget. Il-President, Tony Zahra, qal li l-priorita' hi li wieħed jirnexxielu jvinċi s-sitwazzjoni u jħejji għal wara li tgħaddi l-pandemija. Il-Kap Eżekuttiv tal-MHRA, Andrew Aguis Muscat, qal li l-assoċjazzjoni għamlet analiżi biex tara x'inhuma l-aspirazzjonijiet tan-nies għal dan is-settur. Qal li huwa importanti li wieħed iħares lil hinn mill-pandemija u jistħarreġ kwistjonijiet oħra li qed jolqtu lis-settur turistiku fosthom għaliex hemm persuni kwalifikati li qed jitilqu minn Malta biex jaħdmu f'pajjiżi oħra. Qal ukoll li għandhom jinħarġu sett ieħor ta' vouchers fl-ewwel kwart tas-sena d-dieħla.